মঞ্জুর এলাহী গরিবের বন্ধু  মির্জাপুর ইউনিয়নে  চেয়ারম্যান পদে প্রার্থী হয়েছেন আলহাজ মঞ্জুর এলাহী। তিনি দীর্ঘদিন ধরে সমাজসেবা করে আসছেন। এলাকাবাসী তাকে দানবীর এবং গরিবের বন্ধু হিসেবে চিনে। বর্তমানে তিনি এশিয়ান ইউনিভার্সিটির ডেপুটি রেজিস্ট্রার, পিরিজকান্দি ও উত্তর বাখরনগর উচ্চ বিদ্যালয়ের সভাপতি। নরসিংদী জেলার সর্বত্রই তার রয়েছে নানামুখী উন্নয়ন কর্মকাণ্ডের অবদান। গরিব ও বেকারদের জন্য তিনি সব সময়ই সাহায্য-সহযোগিতা দিয়ে আসার কারণেই এলাকার প্রতিটি মানুষের কাছে তিনি প্রিয় হয়ে গেছেন। ইউনিয়নবাসী তাকে চেয়ারম্যান প্রার্থী হিসেবে পেয়ে আনন্দিত। সবাই তাকে বিজয়ী করতে প্রচারে  নেমেছে। বিশাল কর্মী বাহিনী তার হয়ে গ্রামের পর গ্রাম প্রচার চালাচ্ছে। রাজনীতিবিদ মজিবুর রহমান বলেন, সব এলাকাতেই তার বিশাল কর্মী বাহিনী রয়েছে। প্রতিদিন শ শ কর্মী-সমর্থক প্রত্যেক ওয়ার্ডে ভোটারদের সঙ্গে দেখা করে তার অবদানের কথা জানিয়ে ভোট চাইছেন। নিরঞ্জন মাস্টার বলেন, তিনি আমাদের মনের আশার প্রদীপ; তার কাছে আমরা যা চেয়েছি, তার চেয়ে বেশি পেয়েছি। তিনি নির্বাচিত হলে আমাদের স্বপ্ন বাস্তবায়িত হবে। তিনি যা বলেন, তার চেয়ে বেশি করে প্রমাণ করেন। সাধুনগরের জাহাঙ্গীর আলম বলেছেন, সংঘাত আর দাঙ্গা-হাঙ্গামা, ভাঙচুর ও ভয়ভীতি  দেখিয়ে মঞ্জুর এলাহীকে দাবিয়ে রাখা যাবে না। ফজলুল হক চৌধুরী বলেন, বিপুল ভোটে মঞ্জুর এলাহী জয়ী হবেন এমন আশাই করছি। আলহাজ মঞ্জুর এলাহী বলেছেন, সন্ত্রাস, দুর্নীতি, মাদকমুক্ত, টাউট, বাটপার ও রিলিফ চোরদের হাত থেকে ইউনিয়নবাসীকে মুক্ত করতে চাই; অন্যায়, জুলুম, অত্যাচার ও জিম্মিদশা থেকে মুক্ত করে মির্জাপুর ইউনিয়নবাসীর আশা পূরণ করে, ডাক ও টেলিযোগাযোগমন্ত্রীর হাতকে শক্তিশালী করে, উন্নয়নের আদর্শ ইউনিয়ন বাস্তবায়ন করাই আমার কাজ। তিনি সবার দোয়া ও ভালবাসা কামনা করেছেন। তিনি বলেন, শতভাগ ভোট পেয়ে আমি জয়ী হবো এমন বিশ্বাস  আমাকে ভোটাররা দিয়েছেন।    কামাইছড়া চা বাগানে কিশোরীকে ধর্ষণের পর হত্যা  স্টাফ রিপোর্টার, হবিগঞ্জ থেকে: হবিগঞ্জের বাহুবল উপজেলার কামাইছড়া চা বাগান থেকে গতকাল শুক্রবার বিকালে এক চা শ্রমিকের (১৬) গলাকাটা লাশ উদ্ধার করেছে পুলিশ। পুলিশ জানায়, কিশোরীকে ধর্ষণের পর হত্যা করা হয়েছে। বাহুবল থানার অফিসার ইনচার্জ সৈয়দুজ্জামান জানান, গতকাল দুপুর আড়াইটার দিকে শ্রমিকরা বাগানে কাজ করতে গিয়ে লাশটি দেখতে পায়। ঘটনাটি তারা কামাইছড়া পুলিশ ফাঁড়িকে জানালে ফাঁড়ি পুলিশ বিকাল  সাড়ে ৩টায় লাশটি উদ্ধার করে। সৈয়দুজ্জামান জানান, লাশটি ময়নাতদন্তের জন্য হবিগঞ্জ সদর আধুনিক হাসপাতাল মর্গে প্রেরণ করা হচ্ছে। সহকারী পুলিশ সুপার এস এম সিরাজুল হুদা জানান, কিশোরীটিকে ধর্ষণের পর হত্যা করা হয়েছে। পরে ব্লেড দিয়ে গলা কেটে গলায় ওড়না পেঁচানো হয়েছে। চা শ্রমিক কিশোরীটির পরিচয় পাওয়া যায়নি।    গোবিন্দগঞ্জে অগ্নিকাণ্ড  স্টাফ রিপোর্টার, গাইবান্ধা থেকে : গোবিন্দগঞ্জ উপজেলা বাজারে গতকাল আগুন লেগে শতাধিক দোকান ভস্মীভূত হয়েছে। আগুনে এসব দোকানের  মালামালসহ প্রায় ১০ কোটি টাকার সম্পদ পুড়ে গেছে। ভোর ৫টার দিকে বৈদ্যুতিক শর্টসার্কিট থেকে এই আগুনের সূত্রপাত হয়। স্থানীয় জনগণ আগুন নেভানোর চেষ্টা করে ব্যর্থ হয়। এ সময় আগুন নেভাতে গিয়ে অন্তত ১৫ ব্যক্তি আহত হয়েছে। পরে গাইবান্ধা, সোনাতলা, বগুড়া ও জয়পুরহাট থেকে দমকল বাহিনীর ৪টি ইউনিট এসে সকাল ৯টা পর্যন্ত টেষ্টা চালিয়ে আগুন নিয়ন্ত্রণে আনে। গোবিন্দগঞ্জ থানার ভারপ্রাপ্ত কর্মকর্তা (ওসি) আবু আক্কাস বলেন, বিভিন্ন স্থানে অভিযান চালিয়ে লুট হওয়া মালামাল উদ্ধার করে ক্ষতিগ্রস্ত ব্যবসায়ীদের কাছে ফেরত দেয়া হয়েছে।    বরিশালে ভয়াবহ লোডশেডিং  স্টাফ রিপোর্টার, বরিশাল থেকে: ভয়াবহ লোডশেডিংয়ের মধ্যে নতুন সংযোগ দেয়া হচ্ছে। এতে পরিস্থিতি আরও নাজুক হয়ে পড়েছে। মাত্র এক-তৃতীয়াংশ বিদ্যুৎ নিয়ে খুঁড়িয়ে চলা বরিশাল বিদ্যুৎ বিভাগে এভাবে গণহারে অপরিকল্পিত নতুন সংযোগ দেয়ায় লোডশেডিং প্রতিদিনই বৃদ্ধি পাচ্ছে। বিদ্যুৎ বিভাগ সূত্রে জানা গেছে, নগরীতে নতুন বিদ্যুতের সংযোগের জন্য আবেদনকৃত ৫ হাজার গ্রাহকের মধ্যে এক হাজার গ্রাহককে সংযোগ দেয়া সম্পন্ন হয়েছে। আগে থেকেই তীব্র লোডশেডিংয়ের কবলে ছিল ৪৬ হাজার  গ্রাহক। এর সঙ্গে এখন যুক্ত হয়েছে আরও এক হাজার। চলতি মাসের মধ্যে বাকি ৪ হাজার গ্রাহককে নতুন বিদ্যুতের সংযোগ দিলে এর ভয়াবহতা আরও প্রকট হবে। তাই নগরীসহ সদর এলাকায় ৪৫ মেগাওয়াটের চাহিদা বৃদ্ধি পেয়ে ৬০ মেগাওয়াটে দাঁড়িয়েছে। কিন্তু বিদ্যুৎ সরবরাহ রয়েছে আগের মতোই মাত্র ২০-২২ মেগাওয়াট।  এদিকে গত এক বছর আগে থেকে বরিশাল বিদ্যুৎ বিক্রয় ও বিতরণ বিভাগ-১ ও ২ এর কার্যালয়ের নতুন বিদ্যুৎ সংযোগের জন্য আবেদন জমা পড়ে প্রায় ৫ হাজার। বিদ্যুতের ঘাটতির কারণে দীর্ঘ ১০ মাস বিদ্যুতের নতুন সংযোগ প্রদান বন্ধ রাখার পর বিদ্যুৎ,  জ্বালানি ও খনিজ সম্পদ মন্ত্রণালয়ের নির্দেশে এপ্রিল মাস থেকে আবেদনকৃত নতুন বিদ্যুৎ সংযোগ প্রদান শুরু করে। গতকাল পর্যন্ত বরিশাল বিদ্যুৎ বিক্রয় ও বিতরণ বিভাগের ওই দুই কার্যালয় থেকে ১ হাজার নতুন সংযোগ প্রদান করা হয়েছে।  অপরদিকে আবেদনকৃত ৫ হাজার গ্রাহকের মধ্যে মাত্র ১ হাজার নতুন গ্রাহক হওয়ায় আগের চেয়ে তীব্র লোডশেডিংয়ে চরম দুর্ভোগের শিকার হচ্ছেন ৪৬ হাজার গ্রাহক। অসহনীয় গরমে চলছে বিদ্যুতের লোডশেডিং। ঘুরছে না বৈদ্যুতিক পাখা। পানি সরবরাহও হচ্ছে না। চলতি মাসে বাকি ৪ হাজার গ্রাহককে নতুন সংযোগ দিলে এর ভয়াবহতা আরও প্রকট  হয়ে দাঁড়াবে। তখন সারা দিন ও রাতে সমান তালে লোডশেডিং হবে বলে বিদ্যুৎ বিভাগের কন্ট্রোল রুম সূত্রে জানা গেছে। জাতীয় গ্রিড কর্তৃপক্ষ পর পর দুবার বরিশালের বিদ্যুতের চাহিদা নিরূপণ করেছেন। কিন্তু বিদ্যুৎ মেলেনি। বরিশাল অঞ্চলে আগের মতোই ৩০ থেকে ৩২ মেগাওয়াট বিদ্যুৎ সরবরাহ করা হচ্ছে। অথচ ঝালকাঠি, নলছিঠি, স্বরূপকাঠীসহ বরিশাল অঞ্চলে চাহিদা ৯০ মেগাওয়াটের ওপরে। এর মধ্যে মহানগরীতেই ২৫ মেগাওয়াট। যে বিদ্যুৎ দেয়া হচ্ছে তার মধ্যে ৬ মেগাওয়াট পল্লী বিদ্যুতে দেয়ার পর বাকি বিদ্যুৎ দিয়ে পরিস্থিতি সামাল দেয়া এখর প্রায় অসম্ভব। এ  ব্যাপারে বরিশাল বিদ্যুৎ বিক্রয় ও বিতরণ বিভাগ-১ এর নির্বাহী প্রকৌশলী সি এম মোতাহার হোসেন জানান, সরকার সবকিছু বিবেচনা করেই নতুন বিদ্যুতের সংযোগ প্রদান করার ঘোষণা দিয়েছে। চলতি মাসের মধ্যে আবেদনকৃত সব গ্রাহককে নতুন বিদ্যুতের সংযোগ প্রদান করা হবে বলে তিনি মন্তব্য করেন। তবে নতুন গ্রাহকদের সংযোগ দেয়া হলেও বাড়তি বিদ্যুৎ জাতীয় গ্রিড থেকে পাওয়া যাবে কি না তা তিনি বলতে পারেননি।    লাখাই ও নাসিরনগরে দুই গ্রামের মধ্যে সংঘর্ষে অর্ধশতাধিক আহত  স্টাফ রিপোর্টার,  হবিগঞ্জ থেকে: হবিগঞ্জের লাখাই উপজেলার সাতাউক ও ব্রাহ্মণবাড়িয়া জেলার নাসিরনগর উপজেলার দৌলতপুর গ্রামবাসীর সংঘর্ষে অর্ধ শতাধিক লোক আহত হয়েছে। পুলিশ সংঘর্ষ নিয়ন্ত্রণে আনতে ৩ রাউন্ড শটগানের গুলি নিক্ষেপ করেছে। পুলিশ ও এলাকাবাসী সূত্রে জানা যায়, সাতাউক গ্রামের নাজিম মিয়ার সঙ্গে দৌলতপুরের নাসির মিয়ার টাকা পাওনা সংক্রান্ত বিরোধ ছিল। এরই জের ধরে সকাল ১০টায় দুই গ্রামের মধ্যবর্তী হাওরে তারা কথা কাটাকাটিতে লিপ্ত হয়। এক পর্যায়ে তাদের পক্ষ নিয়ে দুই গ্রামবাসী সংঘর্ষে লিপ্ত হয়। প্রায় ৩ ঘণ্টাব্যাপী সংঘর্ষে উভয়পক্ষ ফিকল,  বল্লম ও লাঠিসহ বিভিন্ন দেশীয় অস্ত্র ব্যবহার করে। এতে অর্ধ শতাধিক ব্যক্তি আহত হয়। খবর পেয়ে হবিগঞ্জের সহকারী পুলিশ সুপার এস এম সিরাজুল হুদা ও লাখাই থানার অফিসার ইনচার্জ নিজাম উদ্দিন চৌধুরীর নেতৃত্বে পুলিশ ঘটনাস্থলে পৌঁছে পরিস্থিতি নিয়ন্ত্রণে আনে। সংঘর্ষে গুরুতর আহত দৌলতপুরের সেলু মেম্বার (৫৫), হারুন (৩০), নাসু (২৫), আদির হোসেন (৪০), মোছাব্বির (২০), শাহ আলম (৩০), মোশাহিদ (৪২), মিনহাজ (২২), বিল্লাল (৩০) ও নানু মিয়াকে মাধবপুর উপজেলা স্বাস্থ্য কমপ্লেক্স ও নাসিরনগর স্বাস্থ্য কমপ্লেক্সে প্রেরণ করা হয়েছে। সহকারী  পুলিশ সুপার এস এম সিরাজুল হুদা জানান, পুলিশ সংঘর্ষ নিয়ন্ত্রণে আনতে ৩ রাউন্ড শটগানের গুলি নিক্ষেপ করে। সিরাজুল হুদা জানান, নাসিরনগরের পুলিশকে ঘটনাস্থলে দেখা যায়নি।    বাঞ্ছারামপুরের ইউপি নির্বাচন নিয়ে বিএনপির অভিযোগ  স্টাফ রিপোর্টার, ব্রাহ্মণবাড়িয়া থেকে: বাঞ্ছারামপুর উপজেলার ১৩ ইউনিয়নে পুনঃনির্বাচন দাবি করেছে বিএনপি। স্থানীয় সংসদ সদস্য মুক্তিযোদ্ধা বিষয়ক প্রতিমন্ত্রী ক্যাপ্টেন (অব.) এ বি তাজুল ইসলাম আর তার বড় ভাই ছয়ফুল্লাকান্দি ইউনিয়ন থেকে নির্বাচিত  চেয়ারম্যান আনোয়ারুল ইসলাম আশ্রাফের প্রভাবের কারণে সেখানে নির্বাচন সুষ্ঠু হয়নি বলে তারা দাবি করেন। ব্রাহ্মণবাড়িয়া প্রেস ক্লাবে এক সংবাদ সম্মেলনে বুধবার এলাকার সাবেক এমপি কেন্দ্রীয় বিএনপির সদস্য এম এ খালেক নির্বাচন নিয়ে নানা অভিযোগ তুলে ধরেন। এ সময় তার সঙ্গে উপজেলা বিএনপির নেতারা ছাড়াও দলীয় ইউপি চেয়ারম্যান প্রার্থীরা ছিলেন। সংবাদ সম্মেলনে অভিযোগ করা হয়- নির্বাচনের ১৫ দিন আগে থেকেই বিএনপির কর্মী-সমর্থকদের ওপর অত্যাচার শুরু হয়। এরপর ভোটের দিন আইন প্রয়োগকারী সংস্থাকে ব্যবহার করে এবং টাকা ছড়িয়ে রায় ছিনিয়ে নেয়া হয়।  প্রতিমন্ত্রী ভোটের দিন হেলিকপ্টারে করে তার নিজ ইউনিয়নে আসেন। তিনি এলাকায় এসে উস্কানিমূলক বক্তব্য দেয়ার পরই ছয়ফুল্লাকান্দি ইউনিয়নের ৯টি কেন্দ্র থেকে বিএনপির এজেন্টদের বের করে দেয়া হয়। একইভাবে দরিয়াদৌলত, ছলিমাবাদ, মানিকপুর, ফরদাবাদ, তেজখালী, সোনারামপুর, দরিকান্দি, রূপসদী, উজানচরসহ সবকটি ইউনিয়নে বিভিন্নভাবে প্রভাব বিস্তার এবং বিএনপির প্রার্থীদের নানাভাবে ভয়ভীতি দেখিয়ে ভোট কেটে নেয়া হয় বলে বিএনপি নেতা অভিযোগ করেন।     চট্টগ্রামে ফেনসিডিল উদ্ধার  স্টাফ রিপোর্টার, চট্টগ্রাম থেকে: চট্টগ্রামের একটি ডোবা থেকে এক হাজার বোতল ভারতীয় ফেনসিডিল উদ্ধার করা হয়েছে। গতকাল দুপুরে নগরীর বরিশাল কলোনিতে অভিযান চালায় পুলিশ। এ সময় পুলিশের উপস্থিতি টের পেয়ে মাদক ব্যবসায়ীরা বস্তাভর্তি ফেনসিডিলের বোতল ডোবাতে ফেলে পালিয়ে যায়। চট্টগ্রাম মেট্রোপলিটন পুলিশের (সিএমপি) ডবলমুরিং জোনের সহকারী কমিশনার এস এম তানভীর আরাফাত বলেন, দীর্ঘদিন থেকে এখানে মাদক ব্যবসা সক্রিয় রয়েছে বলে আমাদের কাছে খবর রয়েছে। মাদকবিরোধী অভিযান চালাতে গিয়ে পুলিশ শুক্রবার বরিশাল কলোনীতে হানা দেয়। পরে পুলিশের  উপস্থিতি টের পেয়ে মাদক ব্যবসায়ীরা পালিয়ে যায়। তবে আমরা প্রচুর পরিমাণে ফেনসিডিল উদ্ধার করেছি। এ ব্যাপারে ডবলমুরিং থানায় একটি অভিযোগ দায়ের করা হয়েছে।    পালিয়ে বেড়াচ্ছেন জ্যোৎস্না  স্টাফ রিপোর্টার, রূপগঞ্জ থেকে: স্বামীর বিরুদ্ধে নারী নির্যাতনের অভিযোগ দায়েরের সংবাদ মানবজমিন পত্রিকায় প্রকাশের পর রূপগঞ্জের বইলদা গ্রামের শ্বশুরবাড়ি গিয়ে স্ত্রী ও সন্তানদের হত্যার হুমকি দিয়েছে বিএনপি নেতা সামসুজ্জামান ও তার বাহিনী। বিএনপির ওই নেতার বাহিনীর হুমকির কারণে  পালিয়ে বেড়াচ্ছেন দ্বিতীয় স্ত্রী খালেদা ইয়াছমিন জ্যোৎস্না। সন্তানদের স্বীকৃতি আদায় করতে গিয়ে রূপগঞ্জের মুড়াপাড়া ইউনিয়নের দড়িকান্দি গ্রামের সামসুজ্জামানের লেলিয়ে দেয়া সন্ত্রাসীদের হাতে হয়েছেন লাঞ্ছিত তিনি। রূপগঞ্জ উপজেলার দাউদপুর ইউনিয়নের বইলদা গ্রামের ফজলুল হকের মেয়ে খালেদা ইয়াছমিন জ্যোৎস্না (৩৫) তার দুই সন্তান সিফা জামান (১০) ও সাফি জামানের (১) সামাজিক স্বীকৃতি চান। বৃহস্পতিবার দ্বিতীয় স্ত্রীর বাড়িতে গিয়ে সামসুজ্জামান ও তার বাহিনীর সেকেন্ড-ইন-কমান্ড সাখাওয়াত হোসেনসহ ৫-৬ জনের বাহিনী প্রকাশ্যে তাদের হত্যার  হুমকি দেয়। ৪৮ ঘণ্টার মধ্যে রূপগঞ্জ থানায় দায়েরকৃত মামলার এজাহার উত্তোলন করা না হলে লাশ গুম করার হুমকি দেয়া হয়। গত ১লা জুন জ্যোৎস্না বেগম ছুটে যান স্বামী সামসুজ্জামানের গ্রামের বাড়িতে। সেখানে সামসুজ্জামানের আগের স্ত্রী, সন্তান ও ভাতিজা আবদুল মান্নান পারভেজ জ্যোৎস্নাকে শারীরিকভাবে নির্যাতন করে। এ সময় তার আর্তচিৎকারে আশপাশের লোকজন এসে তাকে উদ্ধার করে। এ ব্যাপারে খালেদা ইয়াছমিন জ্যোৎস্না বাদী হয়ে সামসুজ্জামান, তার ভাতিজা আবদুল মান্নান পারভেজ, তুষার, বড় ছেলে সবুজ, সহযোগী সাখাওয়াত হোসেনকে আসামি করে রূপগঞ্জ থানায়  অভিযোগ দায়ের করেন। রূপগঞ্জ থানার ওসি ফোরকান সিকদার ঘটনার সত্যতা স্বীকার করে বলেন, বিষয়টি তদন্তাধীন রয়েছে। ২-১ দিনের মধ্যে ব্যবস্থা গ্রহণ করা হবে।    দাউদকান্দিতে চাঁদার দাবিতে হামলা, ভাঙচুর, লুটপাট  দাউদকান্দি প্রতিনিধি: দাউদকান্দিতে চাঁদার দাবিতে দুষ্কৃতকারীদের হামলায়, মহিলা ও ২ মাসের শিশুসহ ৪ জন আহত হয়েছে। এলাকাবাসী সূত্রে জানা যায়, উপজেলার গলিয়ারচর গ্রামের বিদেশ প্রবাসী জহিরুল ইসলাম লনি দেশে আসার পর থেকে পার্শ্ববর্তী চর রায়পুর গ্রামের দুষ্কৃতকারী  শরীফ, খলিল, হক মিয়া ২ লাখ টাকা চাঁদা দাবিতে মোবাইলে বার বার হুমকি দেয়। টাকা না পেয়ে গত বৃহস্পতিবার রাত ৯টায় সবুজ, হক, সোহেল শরীফ, খলিল, রুবেলসহ ১৫-২০ জনের একটি সংঘবদ্ধ দল জহিরুল ইসলামের বাড়িতে এসে তাকে না পেয়ে বাড়িতে হামলা চালিয়ে লুটপাট, ভাঙচুর করে মহিলাদের গলায় থাকা স্বর্ণের ২টি চেইন ও ২টি আংটি ছিনিয়ে নেয়। এ সময় কোলে থাকা ২ মাসের শিশু নাজমুলকে ছুড়ে ফেলে, কামরুন নাহার রেখা, সামছুন্নাহার এবং এন্নহার বেগমকে পিটিয়ে জখম করে। আহতদের চিৎকারে দুষ্কৃতকারীরা পালিয়ে যায়।  চিৎকার শুনে এলাকাবাসী এসে আহত ৪ জনকে  উপজেলা গৌরীপুর স্বাস্থ্য কমপ্লেক্সে ভর্তি করে। এ রিপোর্ট লেখা পর্যন্ত থানায় মামলা দায়েরের প্রস্তুতি চলছে।    সলঙ্গায় ট্রাকের ভেতর ২ সহোদরের লাশ  সিরাজগঞ্জ প্রতিনিধি: সিরাজগঞ্জের সলঙ্গা থানা পুলিশ ট্রাকের ক্যাবিনের ভেতর থেকে ট্রাকচালক ও হেলপারের লাশ উদ্ধার করেছে। এরা হলো কুড়িগ্রামের উলিপুর থানার শ্রীবল্লবপুর গ্রামের বদিউজ্জামানের ছেলে মজনু মিয়া (৪০) ও তার সহোদর রিয়াজুল ইসলাম (৩৬)। সলঙ্গা থানার উপ-পরিদর্শক ফজলুল করিম জানান, বগুড়া-নগরবাড়ী মহাসড়কের  উল্লাপাড়ার পাটধারী নামক স্থানে বৃহস্পতিবার একটি ট্রাক রাস্তার পাশে দাঁড়ানো ছিল। স্থানীয়রা সন্ধ্যার দিকে ট্রাকের চালক ও হেলপার- কাউকে খুঁজে না পেয়ে ট্রাকের ভেতর উঁকি দেয়। এ সময় তারা ক্যাবিনের ভেতর দুজনকে বঁাঁধা অবস্থায় দেখতে পেয়ে থানায় সংবাদ দেয়। রাত সাড়ে ১১টার দিকে ক্যাবিনের ভেতর থেকে হাত-পা বাঁধা ও মুখে টেপ লাগানো অবস্থায় দুই সহোদরের লাশ উদ্ধার করা হয়। নিহতদের মৃতদেহ সিরাজগঞ্জ সদর হাসপাতাল মর্গে প্রেরণ করা হয়েছে। উপ-পরিদর্শক আরও জানান, গত ৮ই জুন চট্টগ্রাম থেকে গমবোঝাই ট্রাকটি নিয়ে তারা কুড়িগ্রামে যাবার জন্য  রওনা হয়। ধারণা করা হচ্ছে, পথিমধ্যে ডাকাত দল চালক ও হেলপারকে হত্যা করে গম লুট করে ট্রাকটি ওই স্থানে ফেলে রেখে গেছে। এ ঘটনায় সলঙ্গা থানায় মামলা হয়েছে। ট্রাকটি থানা হেফাজতে রয়েছে।    শ্রীমঙ্গলে গাড়িচাপায় স্কুলছাত্রের মৃত্যু, সড়ক অবরোধ  স্টাফ রিপোর্টার, মৌলভীবাজার ও শ্রীমঙ্গল প্রতিনিধি: মৌলভীবাজারের শ্রীমঙ্গলে বৃহস্পতিবার রাতে গাড়িচাপায় এক স্কুলছাত্র নিহত হয়েছে। এ ঘটনায় চা শ্রমিকরা প্রায় দেড় ঘণ্টা সড়ক অবরোধ করে রাখে। পরে রাত ১০টার দিকে যান চলাচল  স্বাভাবিক হয়। শ্রীমঙ্গল থানার ভারপ্রাপ্ত কর্মকর্তা মো. আবদুল্লাহ জানান, রাত আটটার দিকে ঢাকা-সিলেট মহাসড়কের মাকড়িছড়া চা বাগান এলাকায় একটি জিপের নিচে পিষ্ট হয়ে সুমন কুর্মী (১৪) ঘটনাস্থলেই নিহত হয়। এদিকে এ খবর ছড়িয়ে পড়লে রাত সাড়ে ৮টার দিকে চা বাগানের শ্রমিকরা ঢাকা-সিলেট মহাসড়ক অবরোধ করে রাখে। এ সময় রাস্তার দুপাশে শ শ গাড়ি আটকা পড়ে। পরে রাত ১০টার দিকে প্রশাসনের কর্মকর্তাদের হস্তক্ষেপে চা শ্রমিকরা অবরোধ তুলে নিলে যান চলাচল পুনরায় স্বাভাবিক হয়।    মোবারকগঞ্জে ট্রেনের বগি লাইনচ্যুত  কালীগঞ্জ (ঝিনাইদহ) প্রতিনিধি: কালীগঞ্জ মোবারকগঞ্জ রেল স্টেশনে গতকাল সকালে খুলনাগামী একটি তেলবাহী ট্রেনের ২টি বগি লাইনচ্যুত হয়ে দক্ষিণ পশ্চিমাঞ্চলের সঙ্গে ট্রেন যোগাযোগ বন্ধ রয়েছে। তবে এ ঘটনায় কেউ হতাহত হয়নি। লাইনচ্যুত ২টি বগি ক্রেন দিয়ে তোলার জন্য রেলওয়ের প্রকৌশলীদের খবর দেয়া হয়েছে। মোবারকগঞ্জ রেল স্টেশনের স্টেশন অফিসার খান মনিরুজ্জামান জানান সকাল ৮টায় ঈশ্বররী থেকে একটি তেল বোঝাই মালবাহী আপ ট্রেন (আইকে-৮) খুলনা যাচ্ছিল। মোবারকগঞ্জ স্টেশনে এসে হঠাৎ ট্রেনের মাঝখানের ২টি বগি লাইনচ্যুত  হয়। এরপর সকাল ৮টা থেকে এ পর্যন্ত কপোতাক্ষ, রূপসা, চিত্রা রকেট আপ ট্রেন এবং সাগরদাড়ি ডাউন ট্রেন নির্ধারিত সময়ে চলাচল করতে পারেনি।    মাদারীপুরে কৃষক খুন  মাদারীপুর প্রতিনিধি: কালকিনি উপজেলার বাঁশগাড়ী এলাকার মধ্যেরচর গ্রামে মোসলেম সরদার (৬০) নামের এক কৃষককে বাড়ি থেকে ডেকে নিয়ে কুপিয়ে ও শ্বাসরোধ করে হত্যা করে লাশ আড়িয়াল খাঁ নদে ফেলে দেয়া হয়েছে। গতকাল সকালে পুলিশ ওই নদ থেকে লাশ উদ্ধার করেছে। খাসেরহাট পুলিশ ফাঁড়ির চার্জে থাকা এসআই ফায়েকুজ্জামান জানান,  আড়িয়াল খাঁ নদ থেকে লাশ উদ্ধার করেছি। লাশের শরীরে ধারালো অস্ত্রের আঘাতের চিহ্ন রয়েছে এবং গলায় কালো দাগ দেখে প্রাথমিকভাবে ধারণা করা হচ্ছে শ্বাসরোধ করে হত্যা করা হয়েছে। নিহতের ছেলে আনোয়ার হোসেন বলেন, বৃহস্পতিবার সকালে তার বাবাকে ফোন করে বাড়ি থেকে ডেকে নিয়ে যায়। তারপর থেকে তিনি নিখোঁজ ছিলেন। কালকিনি থানার ভারপ্রাপ্ত কর্মকর্তা মো. শাহিন মণ্ডল জানান, লাশ উদ্ধার করে ময়নাতদন্তের জন্য মাদারীপুর সদর হাসপাতালে পাঠানো হয়েছে। ওসি আরও বলেন, নিহতের ছেলে অভিযোগ করেছে, গ্রাম্য দলাদলির জের ধরে তার বাবাকে তাদের প্রতিপক্ষ  হত্যা করেছে। তবে এখনও লিখিত কোন অভিযোগ পাইনি। অভিযোগ পেলে বুঝতে পারবো কে কে জড়িত।